РЕПУБЛИКА СРБИЈА

НАРОДНА СКУПШТИНА

Одбор за oбразовање, науку,

технолошки развој и информатичко друштво

14 Број: 06-2/139-24

23. октобар 2024. године

Б е о г р а д

З А П И С Н И К

ТРЕЋЕ СЕДНИЦЕ ОДБОРА ЗА OБРАЗОВАЊЕ, НАУКУ,

ТЕХНОЛОШКИ РАЗВОЈ И ИНФОРМАТИЧКО ДРУШТВО

ОДРЖАНЕ 22. ОКТОБРА 2024. ГОДИНЕ

Седница је почела у 12,00 часова.

Седницом је председавао проф. др Марко Атлагић, председник Одбора.

Седници су присуствовали чланови Одбора: Весна Ђуришић, Биљана Јаковљевић, др Зоран Лутовац, Ана Миљанић, Пеђа Митровић, проф. др Ђорђе Павићевић, Стојан Раденовић, Бранко Ружић, Горан Спасојевић, Живота Старчевић и Слађана Шушњар.

Седници су присуствовали заменици чланова Одбора: Биљана Илић Стошић, Слађана Радисављевић и Далибор Шћекић.

Седници нису присуствовали чланови Одбора Жика Гојковић и проф. др Бранимир Несторовић, нити њихови заменици.

Седници су, сагласно члану 229. Пословника НС, присуствовали представници Министарства просвете: проф. др Славица Ђукић Дејановић, министарка, проф. др Александра Шуваковић, државни секретар, Јасмин Хоџић, државни секретар и др Александар Јовић, помоћник министра за међународну сарадњу и европске интеграције и представници Министарства спорта: Зоран Гајић, министар, Марко Кешељ, Огњен Цвјетићанин и Ратко Николић, државни секретари, Урош Прибићевић, помоћник министра, Драган Атанасов и Дејан Бојовић, посебни саветници министра.

На предлог председника, Одбор је већином гласова, (10 гласова – ЗА, 1 – уздржан, 3 – није гласало), усвојио следећи:

**Д н е в н и р е д**

1. Разматрање Предлога закона о потврђивању Споразума између Министарства просвете, науке и технолошког развоја Републике Србије и Министарства просвете Народне Републике Кине о међусобном признавању потврда, диплома и степена стеченог високог образовања, који је поднела Влада (број: 011-1992/24, од 23.08.2024. г.);
2. Разматрање Предлога закона о потврђивању Конвенције Савета Европе о интегрисаном приступу безбедности, сигурности и услугама на фудбалским утакмицама и другим спортским приредбама, који је поднела Влада (број: 011-2314/24, од 04.10.2024. г.);
3. Разматрање Предлога закона о потврђивању Конвенције Савета Европе о манипулисању спортским такмичењима, који је поднела Влада (број: 011-2316/24, од 04.10.2024. г.).

Пре преласка на рад по утврђеном дневном реду, **усвојени су**, већином гласова, без примедаба, **записници са Прве седнице Одбора**, одржане 2. априла 2024. године (10 гласова – ЗА, 1 – против, 1 – уздржан, 2 – није гласало) **и Друге седнице Одбора**, одржане 15. октобра 2024. године (10 гласова – ЗА, 2 – против, 2 – није гласало).

Пре преласка на рад по утврђеном дневном реду, председник Одбора је, на основу члана 76. Пословника Народне скупштине, предложио да Одбор води заједнички начелни претрес о другој и трећој тачки дневног реда, где су предлози закона у надлежности Министарства спорта. Одбор је, већином гласова (10 гласова – ЗА, 1 – против, 1 – уздржан, 2 – није гласало), одлучио да прихвати предлог проф. др Марка Атлагића за спајање расправе по другој и трећој тачки дневног реда.

Прва тачка дневног реда: **Разматрање Предлога закона о потврђивању Споразума између Министарства просвете, науке и технолошког развоја Републике Србије и Министарства просвете Народне Републике Кине о међусобном признавању потврда, диплома и степена стеченог високог образовања, који је поднела Влада (број: 011-1992/24, од 23.08.2024. г.)**

Уводне напомене поводом ове тачке дневног реда изнела је проф. др Славица Ђукић Дејановић, министарка просвете.

Министарка просвете је истакла да је Споразум о међусобном признавању потврда, диплома и степена стеченог високог образовања између Министарства просвете, науке и технолошког развоја Републике Србије, чије је Министарство просвете правни следбеник и Министарства просвете Народне Републике Кине, потписан у Пекингу 26. октобра 2021. године и да сам текст Споразума потврђује жељу двеју страна да се сарадња подржи, развија и продубљује као питање од обостраног интереса. Заакључивањем Споразума ствара се правни оквир којим ће се олакшати сарадња у области образовања и науке, као и могућност да се промовише мобилност талената између ове две земље. Споразум по свом садржају и форми даје довољно дефинисан и широк оквир за олакшан приступ високом образовању и узајамно признавање исправа стеченом високом образовању у Републици Србији и у Народној Републици Кини. На самом крају свог излагања, министартка Ђукић Дејановић је навела да се извршавањем овог Споразума не стварају финансијске обавезе за Републику Србију и да за реализацију овог Споразума није потребно обезбедити средства у буџету Републике Србије.

У дискусији поводом ове тачке дневног реда су учествовали проф. др Ђорђе Павићевић и Пеђа Митровић.

Након закључене расправе, председник Одбора је ставио на гласање Предлог закона о потврђивању Споразума између Министарства просвете, науке и технолошког развоја Републике Србије и Министарства просвете Народне Републике Кине о међусобном признавању потврда, диплома и степена стеченог високог образовања, који је поднела Влада (број: 011-1992/24, од 23.08.2024. г.).

Одбор је већином гласова (12 гласова – ЗА, 2 – уздржана, 1 – није гласао) **одлучио** да предложи Народној скупштини **да прихвати** Предлог закона о потврђивању Споразума између Министарства просвете, науке и технолошког развоја Републике Србије и Министарства просвете Народне Републике Кине о међусобном признавању потврда, диплома и степена стеченог високог образовања, који је поднела Влада.

Известилац Одбора на седници Народне скупштине биће проф. др Марко Атлагић, председник Одбора.

Заједнички начелни претрес о другој и трећој тачки дневног реда: **Разматрање Предлога закона о потврђивању Конвенције Савета Европе о интегрисаном приступу безбедности, сигурности и услугама на фудбалским утакмицама и другим спортским приредбама, који је поднела Влада (број: 011-2314/24, од 04.10.2024. г.)** и **Разматрање Предлога закона о потврђивању Конвенције Савета Европе о манипулисању спортским такмичењима, који је поднела Влада (број: 011-2316/24, од 04.10.2024. г.)**

Уводне напомене поводом ове тачке дневног реда изнео је Зоран Гајић, министар спорта.

Министар је истакао да у ери свеопште комерцијализације сви смо суочени са бројним изазовима који угрожавају вредности спорта, као што су корупција, допинг, насиље и дискриминација и да су то проблеми који се не смеју игнорисати. Савет Европе је препознао опасност утицаја негативних појава у спорту и из тог разлога је приступио изради ових конвенција, које ће министар представити Одбору а које представљају алате за успостављање стандарда и политика које ће осигурати безбедносно и поштено окружење за све учеснике у систему спорта Републике Србије. Наслов Конвенције одражава њен примарни циљ и садржај, уз истицање важне улоге коју спорт може имати у промовисању основних вредности као што су социјална укљученост, толеранција и борба против дискриминације. Разлози за припрему међународног правног инструмента садржани су у чињеници да Конвенција Савета Европе о интегрисаном приступу безбедности, сигурности и услугама на фудбалским утакмицама и другим спортским приредбама, садржи кључне принципе и мере од којих се многе сматрају предусловом за смањивање и ефикасно сузбијање ризика безбедности и сигурности у вези са фудбалом и другим спортским приредбама.Одредбе Конвенције би требало да се примењују на све домаће и међународне професионалне фудбалске утакмице. Документом је предвиђен механизам за праћење усклађености и обезбеђивање подршке и савета о имплементацији Конвенције кроз успостављање Одбора за безбедност и сигурност на спортским догађајима. Користећи ограничене и прецизно дефинисане могућности изражавања које прописује Конвенција, Република Србија у поступку ратификације даје изјаве по питању примене на Косову и Метохији, делу територије Републике Србије који је под међународном управом. Такође, навео је министар, већа комерцијализација спорт и велика медијска покривеност дали су примат повећаном економском интересу за постизање одређених спортских резултата. То за последицу има развој нових активности, како законитих, тако и незаконитих. Знатан је раст тржишта спортског клађења. Република Србија није препозната као земља у којој је детектована појава манипулисања спортским резултатима, ипак постоји потреба за спровођењем превентивних активности и планирању мера које уређују међународну сарадњу у спречавању и санкционисању манипулисања спортским такмичењима. За спровођење ових закона у 2024. години нису потребна средства из буџета Републике Србије а средства која буду потребна у наредним годинама биће обезбеђена у складу са биласним могућностима буџета Републике Србије..

У дискусији поводом ове две тачке дневног реда учествовали су: др Зоран Лутовац, Пеђа Митровић, проф. др Ђорђе Павићевић, Слађана Радисављевић, Горан Спасојевић и проф. др Марко Атлагић.

Након закључене расправе, председник Одбора је ставио на гласање прво Предлог о потврђивању Конвенције Савета Европе о интегрисаном приступу безбедности, сигурности и услугама на фудбалским утакмицама и другим спортским приредбама, који је поднела Влада (број: 011-2314/24, од 04.10.2024. г.).

Одбор је већином гласова (14 гласова – ЗА, 1 – није гласао) **одлучио** да предложи Народној скупштини **да прихвати** Предлог о потврђивању Конвенције Савета Европе о интегрисаном приступу безбедности, сигурности и услугама на фудбалским утакмицама и другим спортским приредбама, који је поднела Влада.

Председник Одбора је ставио на гласање и Предлог закона о потврђивању Конвенције Савета Европе о манипулисању спортским такмичењима, који је поднела Влада (број: 011-2316/24, од 04.10.2024. г.).

Одбор је већином гласова (14 гласова – ЗА, 1 – није гласао) **одлучио** да предложи Народној скупштини **да прихвати** Предлог закона о потврђивању Конвенције Савета Европе о манипулисању спортским такмичењима, који је поднела Влада.

Известилац Одбора на седници Народне скупштине, по ова два предлога закона, биће проф. др Марко Атлагић, председник Одбора.

Седница је завршена у 13,35 часова.

Снимак Друге седнице Одбора за образовање, науку, технолошки развој и информатичко друштво се налази на линку: <http://217.26.67.44/filesnsrs/odbor/odbor2024102212.mp4>).

СЕКРЕТАР ПРЕДСЕДНИК

\_\_\_\_\_\_\_\_\_\_\_\_\_\_\_\_\_\_\_\_\_\_ \_\_\_\_\_\_\_\_\_\_\_\_\_\_\_\_\_\_\_\_\_\_

Дејан Јевтовић проф. др Марко Атлагић